• Żieda konsistenti fil-mard trażmess sesswalment • L-istigma żżid it-tifrix ta' mard simili Wara numru ta' każi rekord ta' HIV rreġistrati f'pajjiżna s-sena li għaddiet, din is-sena jidher li n-numru se jerġa' jkun wieħed sostanzjali għaliex xahrejn qabel tintemm is-sena kienu rreġistrati biss tliet każi inqas mis-sena l-oħra. Dan meta sa issa saru magħrufa ħames każi ġodda kull xahar. Għalhekk, iċ-ċans hu li din is-sena taqbeż ukoll is-sena li għaddiet. Is-sena li għaddiet kienu 59 il-każi ġodda ta' HIV irreġistrati u din is-sena diġà kienu rreġistrati 56 każ. Dan meta s al-2005 kien hemm 15-il każ f'sena u fl-2010 kien hemm 17-il każ. Minn dakinhar bdiet tkun reġistrata żieda kull sena li ma naqset xejn. Is-servizz ta' saħħa pubblika joffri kura speċjalizzata permezz tal-GU Clinic f'Mater Dei. Din hija klinka fejn isiru investigazzjonijiet u tingħata kura u informazzjoni dwar mard trażmess sesswalment. Minn tagħrif li ksibna mill-Ministeru għas-Saħħa, jirriżulta li preżentament din il-klinika tara mal-ħames mitt pazjent fix-xahar. Biex dawn u persuni oħra jingħataw l-aħjar kura, matul is-sentejn li għaddew kien hemm 220 professjonist li ngħataw taħriġ speċifiku dwar il-mard trażmess sesswalment.Dan it-taħriġ sar flimkien mal-British Association for Sexual Health and HIV. Sal-lum il-ġurnata għad m'hemmx fejqan għal din il-marda kiefra. Madankollu, teżisti terapija li kapaċi tagħti lura ħajja itwal lill-pazjent. L-infezzjoni tal-HIV tkisser iċ-ċelloli CD4 fid-demm. Dawn iċ-ċelloli huma ta' importanza kbira għall-bniedem minħabba li dawn jiġġieldu l-infezzjonijiet. Meta għadd kbir minn dawn iċ-ċelloli jibdew jinkisru, is-sistema immunitarja tant taqla' daqqa kbira li ma tibqax tiffunzjona u b'hekk il-ġisem ma jkunx jista' jiġġieled l-infezzjonijiet li jkun espost għalihom. L-infezzjoni tal-Human Immunodeficiency Virus (HIV) twassal għall-marda tal-AIDS, u din is-sena kien hemm ukoll żewġ każi ta' AIDS. L-istess bħas-sena li għaddiet. Fejn jidħlu każi ta' AIDS l-iktar sena li kienu rreġistrati każi fl-aħħar ħdax-il sena kienet l-2008 bi tmien każi. Madwar id-dinja din il-marda tant hija ta' tħassib li fl-1 ta' Diċembru ta' kull sena l-Organizzazzjoni Dinjija tas-Saħħa (WHO) tiċċelebra l-Jum Dinji kontra l-AIDS. Ġurnata li tgħin biex tqum iktar kuxjenza fuq il-marda qerrieda filwaqt li tfakkar il-ħafna fatalitajiet li kkawżat. L-AIDS u l-HIV mhumiex l-uniċi mard jew infezzjonijiet trażmessi sesswalment. Minn statistika li għandha din il-gazzetta jirriżulta li kien hemm żieda fil-każijiet ta' Chlamydia meta mqabbel mas-sena li għaddiet filwaqt li kien hemm tnaqqis fil-każijiet ta' Syphillis primarja u sekondarja u tnaqqis ukoll ta' Gonorrhoea. Hemm għadd ta' miżuri li wieħed jista' jieħu biex it-trażmissjoni, tal-infezzjonijiet trażmessi sesswalment, tkun evitata. L-użu ta' condoms waqt l-att konjugali hija waħda mill-prevenzjonijiet, għalkemm din ma taħdimx dejjem. Persuni li jabbużaw mid-droga jistgħu jingħataw siringi sterili biex kemm jista' jkun ma jkollhomx għalfejn jużaw siringi wżati. It-terapija medika ART ukoll tnaqqas iċ-ċans li l-marda tal-HIV tiġi trażmessa. Ta' min jinnota li l-iktar fattur li jgħin it-trażmissjoni ta' din l-infezzjoni hija d-diskriminazzjoni soċjali lejn il-pazjenti. Dan għax iżid il-biża' biex persuni jmorru jiċċekkjaw lilhom infushom minħabba li jibżgħu mhux biss mir-riperkussjonijiet li l-infezzjoni tħalli fuq is-saħħa iżda wkoll li jiġu emarġinati mis-soċjetà. Meta tqis li l-iktar klassijiet soċjali li jittrażmettu din l-infezzjoni huma diġà emarġinati mis-soċjetà, id-dijanjosi tal-marda fuqhom tkompli tgħarraqhom soċjalment u għalhekk jistgħu jippreferu li ma jiġux iċċekkjati. Din il-biża' tkompli żżid il-periklu ta' dan il-virus. B'hekk it-tneħħija tal-istigma u d-diskriminazzjoni tista' titqies bħala l-prevenzjoni prinċipali kontra din l-epidemija tal-AIDS.